Matrikulant van die Jaar kom uit familie van medici | Netwerk24
Matrikulant van die Jaar kom uit familie van medici
Niël van der Walt, hoofseun van die Hoërskool Wesvalia in Klerksdorp, is Woensdagaand aangewys as die Universiteit van die Vrystaat, Netwerk24 en Volksblad se 40ste Matrikulant van die Jaar. By hom is sy ma, Elmarie, wat die finale beoordeling in Bloemfontein saam met hom bygewoon het. Foto: Charl Devenish
Hoewel Niël van der Walt net Noordwes se tweede wenner van die Universiteit van die Vrystaat (UV) en Netwerk24 en Volksblad se Matrikulant van die Jaar-kompetisie is, het dié hoofseun van die Hoërskool Wesvalia in Klerksdorp 'n lang verbintenis met die kompetisie én die Vrystaat.
Niël is Woensdagaand ná die eindronde in die Southern Sun in Bloemfontein as die 40ste wenner aangewys van dié prestigeryke kompetisie wat in 1981 begin het.
Nie net het sy pa, oupa en oom ook medies aan die UV gestudeer nie, maar sy pa se niggie, Freda du Plessis van Winburg, was in 1989 die wenner van die destydse Matrieknooi-kompetisie. Sy is nou 'n radioloog in die Caboolture-hospitaal in Queensland, Australië.
Sy pa, Bennie, is 'n algemene praktisyn, oom Chris van der Walt is 'n uroloog en oupa Danie van der Walt praktiseer op 77 nog as algemene praktisyn – almal in Klerksdorp. Boonop is sy oudste suster, Chamoné, 'n derdejaarstudent in fisioterapie aan Kovsies.
"Ek het so 'n koue gevoel gekry en was toe net oorweldig," sê die voornemende mediese student oor die oomblik toe sy naam as wenner aangekondig is. "Ek is ongelooflik dankbaar."
Niël kry balans in sy lewe deur elke dag met passie op te staan, voluit te leef en 'n verskil te maak, sodat hy met die wete dat hy 120% gelewe het, kan gaan slaap. Hierdie beginsel kom ook na vore in die rede waarom hy gekies het om 'n dokter te word.
"Iemand het my op 'n dag gevra wat maak my kinderlik opgewonde. My antwoord was om ander te help, mense gelukkig te sien en dinge beter te maak. As dokter kan ek al hierdie dinge doen."
Niël blink op verskeie terreine uit en is 'n geesdriftige redenaar. Hy het Noordwes-kleure in tennis en gholf verwerf en ook rugby gespeel.
Toe Covid-19 toeslaan, het baie aktiwiteite opgehou, maar Niël het dit as 'n geleentheid vir iets anders gesien. Hy het sy skaakvaardigheid so opgeskerp dat hy vanjaar in die skool se eerste skaakspan is.
Weens die streng Covid-regulasies het net sy ma, Elmarie, die eindronde saam met Niël bygewoon. Sy pa moes maar oor die telefoon vir sy enigste seun sê hoe trots en bly hy is.